У 1924 годзе ў Вільні ствараецца метадысцкі Амерыканскі камітэт. Падобны Камітэт быў створаны і ў Радашковічах. Сюды ўваходзілі такія вялікія асобы, як Аляксандр Уласаў, Браніслаў Тарашкевіч, Максім Бурсевіч, Адам Більдзюкевіч, Радаслаў Астроўскі, Язэп Гаўрылік, Сымон Рак-Міхайлоўскі, Антон Луцкевіч, Станіслаў Нядзведзкі і іншыя дзеячы. Беларусаў у метадысцкіх камітэтах найперш цікавілі сродкі, каб укладваць іх у беларускія справы. А метадысцкі Амерыканскі камітэт задавальняла тое, што пашыралася кола іх вернікаў на тэрыторыі усходняй Польшчы. Праз гэтыя два камітэты метадысты пачалі авалодваць беларускімі вёскамі і мястэчкамі, у якіх адчынілі шмат метадысцкіх парафій. Асабліва важнай падзеяй для прыхільнікаў метадызму была інспекцыя беларускіх метадысцкіх арганізацый, якую праводзіў шведскі місіянер Джон Віт (Ян Эмануіл Віт). У 1925 годзе ён прыязджае ў вёску Старое Сяло Слонімскага павета (цяпер гэта Зэльвенскі раён). Дык хто ж такі быў Джон Віт? І чаму яму найлепш жылося, працавалася і сябравалася сярод беларусаў?